張景通先生書堂
作者：趙抃
朝代：宋

paragraphs: 志士博古今，名賢口誦聖。
通則施所有，致君翼時政。
窮斯處巖穴，信道宗天命。
富貴貧賤耶，烏與一息競。
先生抱蜀奇，不爲席珍聘。
學易到深處，研幾劇精靜。
書屋數百椽，寒松夾幽徑。
竹森瀟灑觀，泉逗潺湲聽。
小人多謗訾，先生自吟詠。
其徒識所歸，歸雅不歸鄭。
今時自薄惡，先生自醇正。
其徒知所入，入賢不入佞。
憂弊以文捄，敵邪以道勝。
先生終其爲，彼俗徒詬病。